Debate: Report on Montenegro
Date: TUESDAY, 17 OCTOBER 2023
Speaker: Tonino Picula
Country: France
Language: HR

Crna Gora je, doduše, otvorila sva pregovaračka poglavlja, ali nijedno od njih nije zatvoreno u posljednjih šest godina. Formalno je i dalje predvodnica procesa europske politike proširenja. U praksi je proširenje Europske unije dobilo novu političku relevantnost. Nakon ruske agresije na Ukrajinu lista država kandidatkinja se proširila, ali gotovo su sve druge zemlje napredovale u odnosu na ranije pozicije, dok Crna Gora propušta svoje prilike. U međuvremenu, politička situacija u Crnoj Gori kontinuirano je opterećena blokadama, a političkom scenom dominiraju pretežno unutarnja sukobljavanja i političke turbulencije.  Potpora napretku prema članstvu često se zadržavala samo na formalnim deklaracijama, dok su neki izabrani politički predstavnici bili glasnogovornici politika vanjskog uplitanja. Ovdje želim jasno reći kako je Europski parlament pozdravio rezultate svih izbora koji su se u međuvremenu održali u Crnoj Gori te smo poštovali legitimitet svih izabranih dužnosnika koji su im povjerili građani Crne Gore. Jednako tako, poštujemo i volju gotovo 80 posto građana Crne Gore koji nedvosmisleno podržavaju pristupanje svoje zemlje Europskoj uniji. Taj podatak trebao bi obvezivati sve političke aktere u Crnoj Gori i mogao bi služiti kao kohezivni faktor u visoko polariziranom društvu. Posebno želim to naglasiti u kontekstu formiranja nove vlade i očekivanog glasovanja u Skupštini sljedeći tjedan. Pritom ističem i ulogu Srpske pravoslavne crkve, koja je, nažalost, aktivan politički faktor u Crnoj Gori te se često koristi kao sredstvo vanjskog uplitanja u domaće političke procese.  Što se tiče sadržaja samog izvješća, valja pohvaliti pozitivne stvari. Crna Gora je potpuno usklađena sa zajedničkom vanjskom politikom Europske unije, pa i u pogledu sankcija Rusiji, i to svakako cijenimo. Pozdravljamo i imenovanje troje novih sudaca Ustavnog suda kao korak prema rješavanju ustavne krize. Primamo na znanje poboljšanje u sprečavanju korupcije i pozitivan trend u radu Agencije za sprečavanje korupcije. Pozdravljamo i donošenje nove strategije za reformu javne uprave za razdoblje od 2022. do 2026., ali žalimo zbog nedostatka napretka u njezinoj provedbi. Pozdravljamo određene pozitivne korake, kao što su uvođenje strožih kazni za napade i prijetnje novinarima te osnivanje  Svi ovi pozitivni koraci značili bi puno više kada bi se paralelno radilo i na otklanjanju sistemskih problema, prije svega detektiranih u mjerilima u poglavljima 23 i 24. Kako bi se otklonile bilo kakve nedoumice oko cenzusa, ne govorimo o njegovom bojkotiranju, već podržavamo provođenje popisa kao doprinosa razvojnoj politici svake zemlje. Ono što predlažemo je da se popis ne koristi kao još jedan politički alat za dodatnu polarizaciju društva. Otklanjanje političkih blokada bio bi konstruktivan preduvjet za njegovo održavanje na otvoren i transparentan način, bez ikakvog političkog uplitanja.  Za kraj, unatoč tome što smo velika većina nas iskreno željeli čuti bolje vijesti iz Crne Gore u ovom mandatu, naglašavam kako mi je bila izuzetna čast obavljati dužnost stalnog izvjestitelja Europskog parlamenta za Crnu Goru u protekle četiri godine. Želim zahvaliti svim kolegama na kontinuiranoj i nedvosmislenoj podršci europskoj Crnoj Gori i mom radu. Moj glavni cilj bio je pomoći Crnoj Gori i vlastitim iskustvom kako bi što prije ostvarila uvjerljivu želju većine svojih građana za punopravnim članstvom u Europskoj uniji.